বগুড়া সংবাদ ডট কম(ধুনট প্রতিনিধি ইমরান হোসেন ইমন):বগুড়া-৫ (শেরপুর-ধুনট) আসনের সাবেক সংসদ সদস্য আলহাজ্ব গোলাম মোহাম্মদ সিরাজ বলেছেন, আওয়ামীলীগ যতই মিথ্যাচার করবে বিএনপি চেয়ারপার্সন বেগম খালেদা জিয়ার জনপ্রিয়তা ততই বাড়বে। তিনি আরো বলেন, বর্তমান সরকার এদেশে একক শাসন কায়েম করতে বেগম খালেদা জিয়াকে মিথ্যা মামলায় কারাগারে পাঠিয়েছে। কিন্তু বাংলার মানুষ বর্তমান সরকারের মিথ্যাচারের নাটকে বিশ্বাস করে না। তাই সাবেক প্রধানমন্ত্রী বেগম খালেদা জিয়াকে মুক্তি দিয়ে নিরপেক্ষ সরকারের অধিনে নির্বাচন দিতে হবে। তা না হলে এদেশের জনগণ আবারও আন্দোলনে রাজপথে নেমে আসবে। বিকালে বগুড়ার ধুনটের মথুরাপুর ইউনিয়নের ছাতিয়ানি হামিচ্ছুননাহ্ মাদরাসা ও বায়তুল আমান জামে মসজিদের ভিত্তি প্রস্তর স্থাপন অনুষ্ঠানে প্রধান অতিথির বক্তব্যে তিনি এসব কথা বলেন। অনুষ্ঠানে উপস্থিত ছিলেন ধুনট পৌর বিএনপির সভাপতি সাবেক মেয়র আলিমুদ্দিন হারুন মন্ডল, মথুরাপুর ইউনিয়ন পরিষদের সাবেক চেয়ারম্যান মাহবুবুর রহমান ফিরোজ, চৌকিবাড়ী ইউনিয়ন বিএনপির সভাপতি এনামুল হক শাহীন, সাবেক চেয়ারম্যান আজাহার আলী, মথুরাপুর ইউনিয়ন বিএনপির সাধারন সম্পাদক আবুল কালাম দুলাল, বিএনপি নেতা আয়নুল হক, মৎস্যজীবি দল নেতা শহিদুল ইসলাম, যুবদল নেতা লুৎফর রহমান, ছাত্রদল নেতা আতিকুর রহমান শীতল, সুমন, সেলিম, রিমন প্রমূখ।